****

|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴՅՈՒՆԱՀԱՆՈՂ ՃՅՈՒՂԵՐԻ ԹԱՓԱՆՑԻԿՈՒԹՅԱՆ ՆԱԽԱՁԵՌՆՈՒԹՅԱՆ ՆԵՐԴՐՄԱՆ ԱՇԽԱՏԱՆՔՆԵՐԻ 2024 ԹՎԱԿԱՆԻ ԿԻՍԱՄՅԱԿԱՅԻՆ ՀԱՇՎԵՏՎՈՒԹՅՈՒՆ** **ՀՈՒԼԻՍ-ԴԵԿՏԵՄԲԵՐ**  |
|  |
|  |
| ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏԻ ԱՇԽԱՏԱԿԱԶՄ |

# **Նախաբան**

### 2024 թվականի երկրորդ կիսամյակում Հայաստանի Արդյունահանող ճյուղերի թափանցիկության նախաձեռնության (ԱՃԹՆ) գործունեությունն ուղղված է եղել 2023-2024թթ. աշխատանքային ծրագրով նախատեսված միջոցառումների կատարմանը: Մասնավորապես.

2024թ. դեկտեմբերի 20-ին անցկացվել է Հայաստանի ԱՃԹՆ-ի 5-րդ ազգային զեկույցի ներկայացման համաժողովը, որին մասնակցել են ԱՃԹՆ հայաստանյան շահառուների համայնքի մոտ 100 ներկայացուցիչ, այդ թվում՝ ԱՃԹՆ միջազգային քարտուղարության պատասխանատուներ:

Տարվա վերջին, նոյեմբեր ամսին ՀՀ կառավարության կողմից կայացվել է կարևոր որոշում՝ ԱՃԹՆ միջազգային խորհրդի 2025թ. աշնանային նիստը Երանում հյուրընկալելու մասին, որը պատրաստակամությամբ ընդունվել է ԱՃԹՆ միջազգային խորհրդի կողմից: Երկուստեք համաձայնությամբ այդ նիստը կկայանա 2025թ. նոյեմբերի 17-ից սկսվող շաբաթվա ընթացքում:

Opening Extractives ծրագրի շրջանականերում հուլիսի 9-10-ը Հայաստան աշխատանքային այցով ժամանած Օփեն Օուներշիփ կազմակերպության և ԱՃԹՆ միջազգային քարտուղարության կողմից ԱՃԹՆ ԲՇԽ-ի անդամների և լիազոր պետական մարմինների աշխատակիցների համար անցկացվել է իրական շահառուների (ԻՇ) տվյալները ընդերքօգտագործման թույլտվությունների տրամադրման գործընթացում օգտագործելու հմտություններին նվիրված երկօրյա աշխատաժողով:

Նշված այցի շրջանակներում հուլիսի 11-ին, Իբիս Երևան Կենտրոն հյուրանոցում  կայացել է նաև ԱՃԹՆ-ի միջազգային և ազգային քարտուղարությունների  համատեղ նախաձեռնությամբ  կազմակերպված «Հայաստանի ԱՃԹՆ-ի գործընկերների հանդիպում» անունը կրող կլոր սեղանը, որին մասնակցեցին Հայաստանում գրանցված միջազգային մի շարք կառույցների և երկրների դիվանագիտական ներկայացուցչությունների պատասխանատուներ:

Դեկտեմբերի 9-11-ը անցկացվել է Համաշխարհային բանկի ֆինանսական օժանդակությամբ ԱՃԹՆ անցած 7 տարիների անցած ճանապարհի արդյունքների ամփոփիչ միջոցառումը Դիլիջանում:

Ցավոք, չի հաջողվել կնքել համապատասխան պայմանագիր՝ «Տվյալների համակարգված բացահայտումների ծրագրային փաթեթի» մշակման աշխատանքների կատարման համար ընտրված VxSօֆտ ընկերության հետ, քանի որ Հայաստանի թվայնացման խորհրդի կողմից ծրագրի նպատակահարմարության երկրորդ անգամ հունիսին անցկացված քննարկումների արդյունքային որոշումը կայացվել է բավական ուշ ՝ սեպտեմբերի վերջ-հոկտեմբերի սկիզբ, որի հետևանքով կատարող ընկերությունը չէր կարող իր 6 ամսյա ժամանակ պահանջող աշխատանքը տեղավորել մինչև այդ ծրագիրը ֆինանսավորող ՀԲ-ի դրամաշնորհի գործողության ավարտը՝ 2024թ. դեկտեմբերի 31-ը:

2024թ. աշխատանքային ծրագրով նախատեսված աշխատանքային միջոցառումների կատարման ընթացքի մասին ավելի մանրամասն ներկայացվում է ստորև: Աշխատանքների կատարումը նկարագրված է ըստ Աշխատանքային ծրագրում սահմանված նպատակների ներքո կատարված միջոցառումների բաշխման և երկրորդ կիսամյակի (Q3, Q4) համար սահմանված կատարման ժամկետների:

# **Հասանելի և արդիական տեղեկատվության ապահովում**

*Միջոցառումներ 1-7*

Հայաստանի ԱՃԹՆ-ի պաշտոնական կայքը մնացել է որպես ԱՃԹՆ-ի ընթացիկ գործունեության և առնչվող հարցերի վերաբերյալ տեղեկատվությունը տարածելու և հասանելի դարձելու հիմանական միջոցը: Կայքը պարբերաբար թարմացվել է, հրապարակվել և հանրությանը իրազեկվել են ոլորտին վերբերվող նոր իրավական ակտերը, ԱՃԹՆ-ի փաստաթղթերը, տեղեկություններն ու նորությունները։ Oտարալեզու օգտվողների համար կայքի կարևոր տեղեկատվությունը թարգմանվել է անգլերեն:

Դեկտեմբերին լայն հանրության համար ԱՃԹՆ-ի կայքում հասանելի է դարձել ԱՃԹՆ 5-րդ զեկույցը[[1]](#footnote-1):

Կայքում հրապարակվել է ԱՃԹՆ-ի 2024 թվականի 2-րդ կիսամյակի ընթացիկ գործունեությունը լուսաբանող 7 նորություն[[2]](#footnote-2) ԱՃԹՆ-ի տեղական և միջազգային գործընթացների, մետաղական հանքարդյունաբերության ոլորտի վերաբերյալ, դրանցից կարևորները հրապարակվել են նաև անգլերեն լեզվով: Շարունակաբար թարմացվել են Facebook[[3]](#footnote-3), YouTube[[4]](#footnote-4) և X[[5]](#footnote-5) ցանցերում Հայաստանի ԱՃԹՆ-ի էջերը։

Պատրաստվել է Հայաստանի ԱՃԹՆ-ի անցած 7 տարին լուսաբանող և այդ ուղու հաջողությունները լուսաբանող տեսահոլովակ, որն իրականացրել է դեռ 2023թ.-ին ընտրված խորհրդատվական ընկերությունը՝ վերջինիս հետ կնքված պայմանագրի շրջանակում: Հոլովակը ցուցադրվել է ԱՃԹՆ 5-րդ ազգային զեկույցը ներկայացնող համաժողովի ժամանակ, ինչպես նաև մեկական շաբաթով այն հեռարձակվել է մարզային երկու հեռուստաալիքների միջոցով՝ Լոռու և Սյունիքի համայնքներում: Բացի դրանից նշված և Հայաստանի 2-րդ վավերացման արդյունքներին նվիրված հոլովակը 10 օր տարածվել են Ֆեյսբուք սոցիալական ցանցի միջոցով՝ մոտ 30 հազ. դիտումներ:

2024թ. նոյեմբերի 20-ին, Երևանի «Մարիոթ Արմենիա» հյուրանոցում տեղի ունեցած ԱՃԹՆ-ի տարեկան համաժողովին[[6]](#footnote-6)  ներկայացվել է Հայաստանի ԱՃԹՆ-ի  2022 թվականը ներկայացնող  ազգային 5-րդ զեկույցը: Համաժողովին մասնակցել են (այդ թվում՝ հեռավար) Հայաստանի ԱՃԹՆ ԲՇԽ-ի անդամներ, միջազգային և ազգային քարտուղարության աշխատակիցներ, պետական լիազոր մարմինների, գործընկեր  և հասարակական կազմակերպությունների ներկայացուցիչներ՝ թվով մոտ 80 հոգի:

Համաժողովին բացման խոսքով հանդես է եկել ՀՀ փոխվարչապետ, ԱՃԹՆ-ի բազմաշահառու խմբի նախագահ Տիգրան Խաչատրյանը: Իր խոսքում նա կարևորել է  մետաղական հանքարդյունաբերության ոլորտի արդյունավետ և թափանցիկ կառավարումը և նշել է, որ ԱՃԹՆ ամենամյա հավաքները նպատակ ունեն երկրի տնտեսության և հանրային կյանքի համար նշանակալից ազդեցություն ունեցող ոլորտի գործունեությունն ու տվյալները դարձնել հանրային ճանաչելի, հասանելի, թափանցիկ և հաշվետու: Իր ելույթում Տիգրան Խաչատրյանը վերահաստատել է Կառավարության  և բազմաշահառու խմբի հանձնառությունը՝  ԱՃԹՆ-ի ստանդարտի շարունակաբար բարձրացվող պահանջները բավարարելու և ոլորտի լավ կառավարման գործելաոճը ամրապնդելու վերաբերյալ։

Համաժողովի մասնակիցներին ողջունել է հեռավար եղանակով համաժողովին միացած ԱՃԹՆ-ի միջազգային քարտուղարության տնօրեն Մարկ Ռոբինսոնը, որն ընդգծել է Հայաստանի ԱՃԹՆ-ի հաջողությունների գործում բազմաշահառու խմբի և ազգային քարտուղարության դերը: Նա նշել է, որ Հայաստանը Ստանդարտի Իրական շահառուների բացահայտման գծով պահանջի կատարման առումով մյուսների համար նշաձող է սահմանել:

Ելույթ է ունեցել նաև Համաշխարհային բանկի հայաստանյան ծրագրերի ղեկավար Նարինե Թադևոսյանը, որը անդրադառնալով Հայաստանի ԱՃԹՆ-ի անցած դժվարին ու արդյունավետ ուղուն՝ նշել է, որ  Համաշխարհային բանկը արդեն երկու անգամ այդ ճանապարհը ներկայացրել է որպես «հաջողության պատմություն»: Նա առանձնակի գոհունակությամբ արձագանքել է, որ Հայաստանի կառավարությունը համվատարիմ է մնում իր հանձնառությանը՝ ԱՃԹՆ-ի Ստանդարտը շարունակաբար կիրառելու գործում:

Այնուհետև, Հայաստանի ԱՃԹՆ-ի 5-րդ տարեկան զեկույցը կազմող և որպես այդ զեկույցի Անկախ ադմինիստրատոր հանդես եկող Գրանթ Թորնթոն ընկերությունը (GT)    ներկայացրել է ԱՃԹՆ-ի 2022  հաշվետու տարին արտացոլող ազգային զեկույցը և դրանում արտացոլված հիմնական տեղեկությունները:  Ընդգծվեց, որ ԱՃԹՆ-ի ֆինանսական տվյալների համադրման արդյունքներով ևս մեկ անգամ արձանագրվել է, որ դրանց շեղումը աննշան է՝ այն կազմել է մոտ 0.02%։

Համաժողովի 2-րդ մասում տեղի է ունեցել պանելային քննարկում՝   «ԱՃԹՆ-ի անցած ուղին, ձեռքբերումները և հետագա անելիքները» թեմայով, որին մասնակցել են  ՀԲ-ի հայաստանյան ծրագրերի ղեկավար Նարինե Թադևոսյանը,  ԲՇԽ-ի քաղաքացիական հասարակության խմբակցության անդամ, «ԷկոԼուր» տեղեկատվական ՀԿ-ի փոխնախագահ Վիկտորյա Բուռնազյանը, ԲՇԽ-ի ընդերքօգտագործողների խմբակցության անդամ, ԱԳԱՊԵ ՍՊԸ-ի տնօրեն Ներսես Կարամանուկյանը, ԲՇԽ-ի կառավարության խմբակցության ներկայացուցիչ, Տարածքային կառավարման և ենթակառուցվածքների նախարարության Ընդերքի վարչության պետ Կարեն Գասպարյանը, հետաքննող լրագրող Մկրտիչ կարապետյանը:

Պանելի մասնակիցները ներկայացրել են անցած յոթ տարիների աշխատանքի, դժվարությունների, ձեռք բերված հնարավորությունների, տվյալների օգտագործման և հետագա ակնկալիքների իրենց պատկերացումները: Քննարկումն ապահովել է մասնակիցների ակտիվ ներգրավվածություն՝ ծավալվել է աշխույժ երկխոսություն, որին մասնակցել է նաև փոխվարչապետ Տիգրան Խաչատրյանը՝ ներկայացնելով ՀՀ կառավարության տեսակետը համաժողովում բարձրացված հարցերի վերաբերյալ և առաջարկելով դրանց քննարկումը ներառել Հայաստանի ԱՃԹՆ-ի բազմաշահառու խմբի աշխատանքային  օրակարգում:

2024թ. հոկտեմբերի 10-11-ը Արագածոտնի մարզի «Ամբերդ» հյուրանոցում կայացել է երկօրյա աշխատաժողով[[7]](#footnote-7)՝ նվիրված ընդերքօգտագործողների կողմից վճարվող ռոյալթիներից համայնքների օգտին կատարվող  մասհանումների հաշվին իրականացվող ծրագրերի արդյունավետության բարձրացման, հանքարդյունաբերության ոլորտի զարգացման ռազմավարությունից բխող գործողությունների պլանի միջոցառումների իրականացման և կարողությունների զարգացման թեմաներին: Աշխատաժողովն անդրադարձել է նաև ԱՃԹՆ 2023թ. Ստանդարտի նոր պահանջների ապահովման հարցերին:

Աշխատաժողովին մասնակցել են Տարածքային նախարարության և ենթակառուցվածքների, Էկոնոմիկայի, Ֆինանսների նախարարությունների, Հայաստանի ֆոնդային բորսայի, Քաջարան, Վարդենիս, Ալավերդի,  Ծաղկաձոր և Մեղրի ազդակիր համայնքների պատասխանատուներ, Հայաստանի ԱՃԹՆ-ի բազմաշահառու խմբի քաղաքացիական հասարակության և ընդերքօգտագործողների խմբակցությունների ներկայացուցիչներ, ՀԲ-ի և ԱՃԹՆ ազգային քարտուղարության պատասխանատուներ՝  թվով 23 հոգի:

Աշխատաժողովի օրակարգային հարցերը ներկայացրել են էկոնոմիկայի նախարարության Ռազմավարական ոլորտների վարչության պետ Արևիկ Մարգարյանը, Ծանր արդյունաբերության բաժնի պետ Արթուր Ղավալյանը, ՏԿԵՆ-ի Ընդերքի վարչության Ընդերքօգտագործման ոլորտի քաղաքականության մշակման բաժնի պետի պաշտոնակատար Սեդա Հակոբյանը, գլխավոր մասնագետ Նաիրա Բարսեղյանը, Ֆինանսական, հաշվապահական հաշվառման և համայնքային բյուջեների վարչության Համայնքային բյուջեների բաժնի պետ Լորիս Մուրադյանը: Օրակարգում ներառված նոր ներդրումներ ներգրավելու, կորպորատիվ կառավարումն ամրապնդելու նպատակով միջազգային և տեղական  ֆոնդային բորսաներում ցուցակվելու խթանների ստեղծման նպատակով միջոցառմանն առնչվող հարցերի լուծումների վերաբերյալ կարևոր պարզաբանումներ է ներկայացրել Հայաստանի ֆոնդային բորսայի ներկայացուցիչ  Սարգիս Գևորգյանը:

ԱՃԹՆ-ի քարտուղարության ղեկավար Հասմիկ Մանուկյանը ներկայացրել է Հայաստանի կողմից ԱՃԹՆ-ի 2023թ. Ստանդարտի նոր պահանջները և դրանց  կատարման հնարավորությունները:

Համաշխարհային բանկի դրամաշնորհի աջակցությամբ իրականացված աշխատանքների ամփոփիչ միջոցառումը[[8]](#footnote-8) տեղի է ունեցել դեկտեմբերի 9-ից 11-ը Դիլիջան քաղաքում: Այդ միջոցառման օրակարգն ունեցել է խիստ աշխատանքային բնույթ՝ ներառելով ակտիվ քննարկումներ օրենսդրական նախատեսվող փոփոխությունների վերաբերյալ, այդ թվում՝ ի կատարումն փոխվարչապետ, ԲՇԽ-ի նախագահ Տիգրան Խաչատրյանի համաժողովում հնչեցրած առաջարկությունների:

Միջոցառմանը մասնակցել են Տարածքային նախարարության և ենթակառուցվածքների, Էկոնոմիկայի, Ֆինանսների նախարարությունների, Մեղրի, Կապան, Քաջարան, Ալավերդի ազդակիր համայնքների պատասխանատուներ, Հայաստանի ԱՃԹՆ-ի բազմաշահառու խմբի քաղաքացիական հասարակության և ընդերքօգտագործողների խմբակցությունների ներկայացուցիչներ, ՀԲ-ի և ԱՃԹՆ ազգային քարտուղարության պատասխանատուներ՝  թվով 24 հոգի:

Միջոցառման օրակարգային հարցերը ներկայացրել են ՏԿԵՆ-ի Ընդերքի վարչության պետ Կարեն Գասպարյանը, Ընդերքօգտագործման ոլորտի քաղաքականության մշակման բաժնի պետի պաշտոնակատար Սեդա Հակոբյանը, ինչպես նաև ԱՃԹՆ-ի քարտուղարության ղեկավար Հասմիկ Մանուկյանը:

Հատկապես արդյունավետ է եղել «Հայաստանի Հանրապետության ընդերքի մասին օրենսգրքում լրացումներ և փոփոխություններ կատարելու մասին» օրենքի նախագծի քննարկումը, որի ընթացքում ընկերությունների դիրքորոշումը  ներկայացրել են ԱՃԹՆ-ի բազմաշահառու խմբի ընդերքօգտագործողների խմբակցության անդամներ Վահրամ Ավագյանը, Ներսես Կարամանուկյանը, Արթուր Պեպանյանը: Դեբատներում ակտիվ մասնակցություն են ունեցել ԲՇԽ-ի քաղաքացիական հասարակության խմբակցության անդամ Նազելի Վարդանյանը, Էկոնոմիկայի նախարարության Ծանր արդյունաբերության բաժնի պետ Արթուր Ղավալյանը, ՏԿԵՆ Ընդերքի վարչության պատասխանատուներ Կարեն Գասպարյանը, Սուրեն Մամյանը, Սեդա Հակոբյանը:

Միջոցառման ավարտին ամփոփվել են անցած յոթ տարիների ԱՃԹՆ գործունեությունը և դրա արդյունքները՝ ուղենշելով հետագա անելիքները: Մասնակիցները ավարտել են հանդիպումը՝ ներկա լինելով ԱՃԹՆ-ի հաջողության 7 տարիներին նվիրված փոքրիկ համերգին՝ «Դիլիջազ» հյուրանոցում:

Հաշվետու ժամանակահատվածում իրազեկման այլ միջոցառումներ չեն իրականացվել, աշխատանքային հանդիպումները, անհրաժեշտ խորհրդատվությունը ու հաղորդակցությունը շահառուների հետ ապահովվել է կապի էլեկտրոնային միջոցներով։

1. ***Հաշվետվողականության և հանրային վերահսկողության բարձրացում, կոռուպցիոն ռիսկերի նվազեցում***
	1. ***Հայաստանի ԱՃԹՆ-ի անդամակցության կարգավիճակի պահպանում***

*Միջոցառումներ 9-15, 18-19, 21-22, 26*

ԱՃԹՆ 5-րդ զեկույցով արձանագրված բացերի վերացման , ինչպես նաև Հայաստանի ԱՃԹՆ-ի 2-րդ վավերացման հաշվետվությամբ Հայաստանին ներկայացված ուղղիչ գործողությունների ուղղությամբ աշխատանքները միավորվել են՝ որպես առաջիկա 3 տարիների համար/մինչև հաջորդ վավերացումը՝ 2028թ. հունվարի 1-ը/ ընթացիկ գործողություններ, որոնց իրականացման համար ԲՇԽ-ն 2025 թվականի ընթացքում կստեղծի համապատասխան աշխատանքային խմբեր՝ կազմված տարբեր լիազոր գերատեսչությունների պատասխանատու մասնագետներից:

 2024թ. երկրորդ կիսամյակում Բազմաշահառու խմբի կառավարության և ընդերքօգտագործողների խմբակցությունների կազմում տեղի են ունեցել փոփոխություններ: Պաշտոնի փոփոխությունների պատճառով 2024թ. նոյեմբեր-դեկտեմբեր ամիսներին Կառավարության խմբակցության կազմից հեռացել են ՏԿԵՆ փոխնախարար Հովհաննես Հարությունյանը, Արդարադատության նախարարի տեղակալ կարեն կարապետյանը. ՊԵԿ նախագահի տեղակալ Արթուր Մանուկյանը: ԲՇԽ-ի Կառավարության խմբակցությունը նոր անդամներով համալրվել է արդեն 2025թ. առաջին եռամսյակում: 2025թ. սեպտեմբերի 30-ին ԲՇԽ-ի ընդերքօգտագործողների խմբակցությունը անցկացրել է նոր անդամների ընտրություններ և կազմը համալրել է հետևյալ նոր անդամներով՝ Վարդան Ջհանյան(հիմնական անդամ), ԶՊՄԿ –ի գլխավոր տնօրենի առաջին տեղակալ, Վահրամ Ավագյան (հիմնական անդամ), Կապանի ԼՀԿ-ի զարգացման գծով տնօրեն, Արթուր Պեպանյանը(այլընտրանքային անդամ), Լիդիան ընկերության բնապահպանության բաժնի ղեկավար, Մարինե Դարբինյանը (այլընտրանքային անդամ), Լիճքվազ ընկերության գլխավոր հաշվապահ, Ներսես Կարամանուկյանը(այլընտրանքային անդամ), ԱԳԱՊԵ ընկերության տնօրեն, Արտյոմ Պետրոսյանը(հիմնական անդամ) և Արամ Օսիկյանը(այլընտրանքային անդամ) վերընտրվել են: ԲՇԽ-ի նոր կազմը հրապարակվել է ԱՃԹՆ կայքում[[9]](#footnote-9): Քաղաքացիական հասարակության խմբակցության կազմում փոփոխություններ տեղի չեն ունեցել:

2024 թվականի դեկտեմբերի վերջին փոփոխվել է նաև ԱՃԹՆ Հայաստանի ազգային քարտուղարության կազմը: Այլ աշխատանքի անցնելու պատճառով կազմից հեռացել է փորձագետ Անահիտ Անոյանը:

Առաջընթացի վերաբերյալ որոշակի բովանդակություն ներկայացնելու նպատակով ԱՃԹՆ աշխատանքային ծրագրով նախատեսված ԱՃԹՆ-ի ներդրման առաջընթացի եռամսյակային/կիսամյակային հաշվետվությունները կազմվել են կիսամյակային կտրվածքով։

ՀՀ ԱՃԹՆ-ի քարտուղարության 2024թ. երկրորդ կիսամյակի աշխատանքային ծրագրով նախատեսված միջոցառումներն ու աշխատանքերը իրականացվել են՝ համաձայնեցնելով ԱՃԹՆ-ի միջազգային քարտուղարության ու Համաշխարհային բանկի հետ՝ որպես դոնոր կազմակերպության: Մասնավորապես. Համաշխարհային բանկի հետ համաձայնեցվել են ԱՃԹՆի –ի դրամաշնորհային ծրագրի շրջանակներում իրականացվող բոլոր գնումների գործարքները:

2024 թվականի հուլիսի 8-ից 11-ը կայացել է ԱՃԹՆ-ի միջազգային քարտուղարության և Open Ownership կազմակերպության համատեղ պատվիրակության այցը[[10]](#footnote-10) Երևան: Պատվիրակության կազմում են եղել՝ ԱՃԹՆ միջազգային քարտուղարության Եւրոպայի տարածաշրջանային տնօրեն Մարկ Բըրնեթը,  տարածաշրջանային պատասխանատու Լիսա Սվիլանդը և Open Ownership կազմակերպության պատասխանատու Ագուստինա դե Լուկան: Այցի նպատակները բազմազան էին, որոնց մեջ կարևորներից էին՝ Հայաստանի ԱՃԹՆ-ի բազմաշահառու խմբի հետ հանդիպումներն ու  քննարկումները, Հայաստանի ԱՃԹՆ-ի գործող և պոտենցիալ գործընկերների հետ կլոր սեղանի անցկացումը, «Opening Extractives» ծրագրի ներքո իրական շահառուների (ԻՇ) տվյալները ընդերքօգտագործման թույլտվությունների տրամադրման գործընթացում օգտագործելու հմտություններին նվիրված աշխատաժողովի անցկացումը և համագործակցային այլ  հարցեր:

Այցի շրջանակներում հուլիսի 9-ից 10-ը Երևանի ԴաբլԹրի Բայ Հիլթըն հյուրանոցում  անցկացվել է երկօրյա աշխատաժողով, որին մասնակցեցին Տարածքային կառավարման և ենթակառուցվածքների նախարարության Ընդերքի վարչության,  Արդարադատության նախարարության Հակակոռուպցիոն քաղաքականության մշակման և մոնիթորինգի վարչության, Իրավաբանական անձանց պետական ռեգիստրի գործակալության, Կոռուպցիայի կանխարգելման հանձնաժողովի աշխատակիցներ, հասարակական կազմակերպությունների, մեդիայի ներկայացուցիչներ՝ թվով մոտ 20 հոգի: Աշխատաժողովի մասնակիցներին ողջունել է նաև ԲՇԽ անդամ, ՀՀ Տարածքային կառավարման և ենթակառուցվածքների նախարարի տեղակալ Հովհաննես Հարությունյանը:

Աշխատաժողովը նվիրված էր հանքարդյունաբերության ոլորտում ընդերքօգտագործման իրավունքների տրամադրման գործընթացում Իրական շահառուների տվյալների օգտագործմանը: Աշխատաժողվն ընթացել է ինտերակտիվ և բարձր մասնակցային մթնոլորտում: Բոլոր մասնակիցներն, այդ թվում հյուրերը, արձանագրել են աշխատաժողովի արդյունավետությունը, օգտակարությունը և դրանք պարբերաբար շարունակելու անհրաժեշտությունը:

Պատվիրակության այցի վերջին օրը՝ հուլիսի 11-ին, Իբիս Երևան Կենտրոն հյուրանոցում  կայացել է ԱՃԹՆ-ի միջազգային և ազգային քարտուղարությունների  համատեղ նախաձեռնությամբ  կազմակերպված «Հայաստանի ԱՃԹՆ-ի գործընկերների հանդիպում» անունը կրող կլոր սեղանը, որին մասնակցել են Հայաստանում գրանցված միջազգային մի շարք կառույցների և երկրների դիվանագիտական ներկայացուցչությունների պատասխանատուներ: Մասնակիցների թվում էին՝ World Bank, EBRD, GIZ, CIPE, EU  հաստատությունների, Մեծ Բրիտանիայի, Ֆրանսիայի, ԱՄՆ-ի դեսպանությունների պատասխանատուներ, ինչպես նաև Բելգիայի թագավորության դեսպան Էրիկ Դե Մյունքը և Շվեյցարիայի Դաշնության դեսպան Լուկաս Ռոզենկրանցը:

Կլոր սեղանը նախագահում էր ՀՀ Տարածքային կառավարման և ենթակառուցվածքների նախարարի տեղակալ Հովհաննես Հարությունյան, որը հյուրերին ներկայացրել է Հայաստանի ԱՃԹՆ-ի անցած ճանապարհը,  ներկա առաջնահերթություններն ու հետագա հանձնառությունը: ԱՃԹՆ-ի միջազգային քարտուղարության տարածաշրջանային տնօրեն Մարկ Բըրնեթը ներկաներին պատմել է Հայաստանի ԱՃԹն-ի  ձեռքբերումների և Ստանդարտի նոր պահանջներին համապատասխանելու համար պահանջվող անելիքների մասին, իսկ ազգային քարտուղարության ղեկավար Հասմիկ Մանուկյանը նշել է այն ուղղությունները, որտեղ կարող էին հատվել Հայաստանում գրանցված կառույցների նպատակային աշխատանքներն ու ԱՃԹՆ-ի գործունեությունը:  Կլոր սեղանի քննարկումներին մասնակցել են նաև ԱՃԹՆ-ի բազմաշահառու խմբի քաղաքացիական հասարակության խմբակցության ներկայացուցիչները։ Ներկա գտնվող կառույցների ներկայացուցիչները նշել են, որ ստացված տեղեկատվության հիման վրա իրենք կգնահատեն համատեղ աշխատելու հնարավորությունները, և անհրաժեշտության դեպքում, կկապվեն ԱՃԹՆ-ի բազմաշահառու խմբի  հետ՝ կոնկրետ համագործակցության ծրագրեր մշակելու համար:

***2.2. ԱՃԹՆ-ի ստանդարտին համապատասխան ԱՃԹՆ-ի զեկույցի կազմում***

*Միջոցառումներ 31-39*

2024թ. նոյեմբերի 20-ին, Երևանի «Մարիոթ Արմենիա» հյուրանոցում տեղի է ունեցել Գրանթ Թորնթոն ընկերության կողմից պատրաստված ԱՃԹՆ-ի 5-րդ տարեկան զեկույցը ներկայացնող համաժողովը[[11]](#footnote-11): Հայաստանի 5-րդ ազգային զեկույցը ներկայացրել է ԱՃԹՆ-ի  ստանդարտով պահանջվող տվյալներն ու տեղեկությունները՝ 2022 ֆինանսական տարվա համար: Համաժողովի մանրամասները ներկայացված են սույն հաշվետվության 1-ին բաժնում:

2024 թվականի համար նախատեսված՝ 2023 ֆինանսական տարին ներկայացնող ԱՃԹՆ 6-րդ ազգային զեկույցի կազմման աշխատանքները հետաձգվել են, քանի որ պարզ չի եղել դրա և հետագա տարիների զեկույցների կազմման համար անհրաժեշտ ֆինանսավորման աղբյուրները: Նշված աղբյուրների որոշման դեպքում 6-րդ ազգային զեկույցը անհրաժեշտաբար «կծածկի» արդեն ԱՃԹՆ 2 տարիների՝ 2023-ի և 2024-ի գործունեությունը:

***2.3. Opening Extractives ծրագրի շրջանակում Իրական շահառուների տվյալների ճշգրության ստուգման գործիքների ներդրում և շահագրգիռ կողմերի կողմից տվյալների օգտագործման կարողությունների հզորացում***

*Միջոցառումներ 36-39*

# Այս միջոցառումների գծով Հայաստանի ԱՃԹՆ-ի 2025թվականի 2-րդ կիսամյակի գործունեությունը կարելի է որակել արդեն որպես ընթացիկ աշխատանքային առօրյա, որի գնահատականը տրվել է ԱՃԹՆ միջազգային քարտուղարության կողմից և այն հրապարակվել է ԱՃԹՆ միջազգային կայքում[[12]](#footnote-12)՝ «Ինչպես է շահառու սեփականության թափանցիկության ոլորտում Հայաստանը հայտնվել առաջատարի դերում» հոդվածի տեսքով, որտեղ մանրամասնվել է Հայաստանի ձեռքբերումները այս ոլորտում:

1. ***ԱՃԹՆ-ի տվյալների համակարգված բացահայտումների ապահովում, ԱՃԹՆ-ի ԲՇԽ-ի և շահառուների կարողությունների հզորացում***

*Միջոցառումներ 42-47, 48-51*

ԱՃԹՆ-ի 2024թ. Աշխատանքային ծրագիր տեղափոխված «Տվյալների համակարգված բացահայտումների ծրագրային փաթեթի» մշակման աշխատանքները չեն իրականացվել, չնայած այն հանգամանքին, որ անցկացված մրցույթի արդյունքներով առկա էր ընտրված կազմակերպությունը՝ VxSoft ընկերությունը, որի հետ ակնկալվում էր հուլիսի 1-ին պայմանագիր կնքել և առաջիկա 6 ամսվա ընթացքում ՝ մինչև Համաշխարհային բանկի կողմից տրամադրված դրամաշնորհային ծրագրի ավարտը՝ 2024թ. դեկտեմբերի 31-ը ավարտել այդ աշխատանքները:

Սակայն պայմանավորված այն հանգամանքով, որ Հայաստանի Տեղեկատվական Համակարգերի Կառավարման Խորհուրդը/«թվայնացման խորհուրդը»/ չնայած փաթեթի վերաբերյալ դեռ 2023թվականին հայտնած դրական դիրքորոշմանը,  2025թվականի հունիսի 30-ին հարկ է համարել ևս մեկ անգամ քննարկել նշված ծրագրային փաթեթի ստեղծման նպատակահարմարության հարցը՝ այդ պայմանագիրը չի ստորագրվել՝ սպասելով թվայնացման խորհրդի որոշմանը: Նշված Խորհրդի քննարկման արդյունքներով դրական որոշումը կայացվել է միայն սեպտեմբերի վերջին, երբ դրամաշնորհի ավարտին, որի միջոցների հաշվից պետք է կատարվեր փաթեթի վճարումը, մնացել էր ընդամենը 3 ամիս: Մինչդեռ ծրագրային փաթեթի տեխնիկական առաջադրանքով և մրցույթի պայմաններով ընտրված կազմակերպությանը տրվում էր 6 ամիս՝ աշխատանքներն ավարտելու համար: Ժամկետների մեջ չտեղավորվելու պատճառով VxSoft ընկերությունը հրաժարվել է կնքել պայմանագիրը: Արդյունքում՝ առկախվել է Տվյալների համակարգված բացահայտումների ծրագրային փաթեթի ստեղծման հնարավորությունը, որի հետագա իրականացումը պահանջելու է մոտ 200 -250 հազար ԱՄՆ դոլար գումարի ֆինանսավորում:

2024թ. երկրորդ կիսամյակում ԲՇԽ-ի և այլ շահառուների կարողությունների հզորացման բաղադրիչները առկա են եղել սույն հաշվետվության առաջին բաժնում նկարագրված միջոցառումներում:

1. ***Պատասխանատու հանքարդյունաբերության գործելաոճի ներդրում***

 *Միջոցառումներ 52-53*

Աշխատանքային ծրագրի այս բաժնում նախատեսված այլ աշխատանքներ երկրորդ կիսամյակում չեն կատարվել:Պատասխանատու հանքարդյունաբերության գործելաոճի ներդրմանն աջակցության աշխատանքային խմբի հանդիպումների անցկացում, աշխատանքային ծրագրի մշակում, հանքարդյունաբերության ռազմավարության գործողությունների ծրագրի իրականացման շրջանակում առաջարկությունների ներկայացում, օրենսդրական բարեփոխումների առաջարկություններ նույնպես չեն իրականացվել

1. https://www.eiti.am/hy/annual-reports/2018/ [↑](#footnote-ref-1)
2. https://www.eiti.am/hy/Նորություններ [↑](#footnote-ref-2)
3. <https://www.facebook.com/EITIArmenia/> [↑](#footnote-ref-3)
4. <https://www.youtube.com/channel/UCx_9yOLmQCj_rwy2wYgRh6A> [↑](#footnote-ref-4)
5. <https://twitter.com/EITI_Armenia> [↑](#footnote-ref-5)
6. https://www.eiti.am/hy/%D5%86%D5%B8%D6%80%D5%B8%D6%82%D5%A9%D5%B5%D5%B8%D6%82%D5%B6%D5%B6%D5%A5%D6%80/2024/11/20/armenia-eiti-5th-report-presentation-conference/159/ [↑](#footnote-ref-6)
7. [↑](#footnote-ref-7)
8. https://www.eiti.am/hy/%D5%86%D5%B8%D6%80%D5%B8%D6%82%D5%A9%D5%B5%D5%B8%D6%82%D5%B6%D5%B6%D5%A5%D6%80/2024/12/16/concluding-workshop-in-dilijan/163/ [↑](#footnote-ref-8)
9. https://www.eiti.am/hy/%D4%B2%D5%87%D4%BD-%D5%AB-%D5%AF%D5%A1%D5%A6%D5%B4 [↑](#footnote-ref-9)
10. https://www.eiti.am/hy/%D5%86%D5%B8%D6%80%D5%B8%D6%82%D5%A9%D5%B5%D5%B8%D6%82%D5%B6%D5%B6%D5%A5%D6%80/2024/07/11/eiti-international-secretariat-and-open-ownership-joint-mission-in-yerevan-on-july-8-11-2024/154/ [↑](#footnote-ref-10)
11. https://www.eiti.am/hy/%D5%86%D5%B8%D6%80%D5%B8%D6%82%D5%A9%D5%B5%D5%B8%D6%82%D5%B6%D5%B6%D5%A5%D6%80/2024/11/20/armenia-eiti-5th-report-presentation-conference/159/ [↑](#footnote-ref-11)
12. <https://eiti.org/blog-post/digging-deeper-how-armenia-leading-way-beneficial-ownership-transparency> [↑](#footnote-ref-12)